Pùrtk

Pùrtk abò Pùrtôk, Pùrtala - kaszëbsczi diôchëł a téż jeden z 13 Dëchów, jaczé stoją w gminie Lëniô na turistno-nôtërnym szlachù ò pòzwie "Pòczuj Kaszëbsczégò Dëcha".

 Òpisënk  Aleksandra Labùdë 

Pùrtk - je to mëti duch smardu, swãdu i głëpòtë. Mieszkô w smardzyńcach, gnoju i sztokù, a dzejô lëdzóm na psotã. Niejedny mëszlą i gôdają, że Pùrtk i Smãtk to je jedno. Ale smardlëwi, strachòblëwi i głëpkòwati Pùrtk ni mô wnetka nick wespòle z naszim chitrim i wipnym Smãtkem. Jesz nie je dowiodłé, czë Pùrtk je naszim rodzmim dëchã, czë téż mieńwò jegò pòchôdô òd miemiecczigò "der Pure" - co znaczi tëli jak "ten głëpc".

Lëdze gôdalë :
    -  Smierdzysz jak Pùrtk!
    -  Sedzysz jak Pùrtk w gnoju!
    -  Czëc za tobą jak za Pùrtkem!
    -  Wënëkôj Pùrtka z twòjich chëczi!
    -  Gôdôsz mie na psotã jak taczi Pùrtôk.
    -  Z ce je jistny Pùrtala!
    -  Ten sã nijak nie ùczi, bò Pùrtk w nie je wlazłi.
    -  Je głupi jak Pùrtk.
    -  Pòżdôj le, Pùrtk ce wnet halô!
    -  Dërgòcesz za strachù jak Pùrtk.
    -  Biéj mie do Pùrtka!

 Szlachòta 

Pùrtk stoji w Lewinkù, przë rozdardze sztrasów Lëpòwi ë Lësni.